Document ID: 32006D0181

PADOMES LĒMUMS
(2006. gada 27. februāris),
ar ko Nīderlandes Karalistei atļauj piemērot pasākumu, atkāpjoties no 11. panta Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem
(Autentisks ir tikai teksts holandiešu valodā)
(2006/181/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Sesto direktīvu 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (1), un jo īpaši tās 27. pantu,
ņemot vērā Komisijas priekšlikumu,
tā kā:
(1)
Ar vēstuli, kas Komisijas Ģenerālsekretariātā reģistrēta 2004. gada 4. oktobrī, Nīderlandes Karaliste lūdza atļauju ieviest īpašu pasākumu, ar ko atkāpjas no Direktīvas 77/388/EEK 11. panta A daļas 1. punkta a) apakšpunkta.
(2)
Saskaņā ar Direktīvas 77/388/EEK 27. panta 2. punktu Komisija ar 2004. gada 1. decembra vēstuli informēja pārējās dalībvalstis par Nīderlandes Karalistes lūgumu. Ar 2004. gada 2. decembra vēstuli Komisija paziņoja Nīderlandes Karalistei, ka tās rīcībā ir visa informācija, ko tā uzskata par vajadzīgu lūguma izvērtēšanai.
(3)
Atkāpes mērķis ir nepieļaut izvairīšanos no pievienotās vērtības nodokļa (PVN) maksāšanas, samazinot vērtību piegādēm starp saistītām personām, kad saņēmējam nav tiesību uz PVN atskaitījumu pilnā vai gandrīz pilnā apjomā. Tā ir izstrādāta, lai nepieļautu, ka ļaunprātīgi izmanto kapitālieguldījumu preču piegādes vai ar kapitālieguldījumu precēm saistītu pakalpojumu sniegšanu, piemēram, izpirkuma nomu vai nomu, vai jebkuru citu vienošanos, kā rezultātā preces tiek nodotas saņēmēja rīcībā. Sakarā ar saistību starp pusēm bieži vien tiek noteikta atlīdzība, kas neatbilst tirgus vērtībai, kā rezultātā PVN ieņēmumi ir ievērojami mazāki.
(4)
Īpašais pasākums ir jāpiemēro vienīgi tajos gadījumos, kad administrācija var secināt, ka summu, kurai uzliek nodokli un kura ir noteikta saskaņā ar Direktīvas 77/388/EEK 11. panta A daļas 1. punkta a) apakšpunktu, ir ietekmējušas pušu starpā pastāvošās attiecības. Jebkurā gadījumā šim secinājumam jābalstās uz nepārprotamiem faktiem, nevis pieņēmumiem.
(5)
Tādēļ ir lietderīgi un samērīgi atļaut Nīderlandes Karalistei uzskatīt, ka summa, kurai uzliek nodokli, ir šo piegāžu atvērta tirgus vērtība.
(6)
Atkāpes, kas atbilst Direktīvas 77/388/EEK 27. pantam un kuru nolūks ir novērst izvairīšanos no PVN maksāšanas saistībā ar summu, kurai uzliek nodokli piegādēs starp saistītajam pusēm, ir iekļautas direktīvas priekšlikumā, ar ko racionalizētu dažas atkāpes, kuras atbilst minētajam pantam. Tādēļ ir vajadzīgs, lai šīs atkāpes piemērošanas periods beidzas tad, kad stājas spēkā minētā direktīva.
(7)
Atkāpei nav negatīvas ietekmes uz Kopienu pašu resursiem, ko veido PVN ieņēmumi,
IR PIEŅĒMUSI ŠO LĒMUMU.
1. pants
Atkāpjoties no Direktīvas 77/388/EEK 11. panta A daļas 1. punkta a) apakšpunkta, Nīderlandes Karalistei ir atļauts pieņemt atvērta tirgus vērtību, kā tā noteikta Direktīvas 77/388/EEK 11. panta A daļas 1. punkta d) apakšpunktā, par summu, kurai uzliek nodokli, kapitālieguldījumu preču piegādēm vai jebkādai citai pakalpojumu sniegšanai, kā rezultātā kapitālieguldījumu prece tiek nodota saņēmēja rīcībā, ja izpildīti šādi nosacījumi:
1)
saņēmējam nav tiesību uz atskaitījumu pilnā vai gandrīz pilnā apjomā;
2)
saskaņā ar valsts tiesību aktiem piegādātājs un saņēmējs ir tieši vai netieši saistītas personas;
3)
ņemot vērā lietas apstākļus, fakti dod iespēju secināt, ka attiecības starp šīm saistītajam pusēm ir ietekmējušas summu, kurai uzliek nodokli un kas ir noteikta saskaņā ar Direktīvas 77/388/EEK 11. panta A daļas 1. punkta a) apakšpunktu.
Šajā pantā kapitālieguldījumu preces ir ražošanas līdzekļi, kā tos noteikusi Nīderlandes Karaliste saskaņā ar Direktīvas 77/388/EEK 20. panta 4. punktu, un ārpus minētās definīcijas darbības jomas - pakalpojumi ievērojamā vērtībā, kuru var amortizēt.
2. pants
Atļauja, kas piešķirta saskaņā ar 1. pantu, zaudē spēku dienā, kad stājas spēkā direktīva, ar ko racionalizē atkāpes saskaņā ar Direktīvas 77/388/EEK 27. pantu, kuru mērķis ir novērst izvairīšanos no PVN maksāšanas saistībā ar summu, kurai uzliek nodokli, vai 2009. gada 31. decembrī, atkarībā no tā, kura diena ir agrāk.
3. pants
Šis lēmums ir adresēts Nīderlandes Karalistei.
Briselē, 2006. gada 27. februārī

Labels: 2
11
3
18
15